Асқар Мамин ҚР Премьер-Министрі болып тағайындалды
"Асқар Мамин ҚР Премьер-Министрі болып тағайындалды" | "https://abai.kz/post/86147"
TITLE: Асқар Мамин ҚР Премьер-Министрі болып тағайындалды
URL: https://abai.kz/post/86147
META: "Асқар Мамин ҚР Премьер-Министрі болып тағайындалды" | "https://abai.kz/post/86147"
DATE: 25.02.2019
AUTHOR(s): Abai.kz
TOTAL WORDS: 239
TEXT: Мемлекет басшысы Нұрсұлтан Назарбаев Асқар Маминді ҚР Премьер-Министрі лауазымына тағайындау туралы Жарлыққа қол қойды. Бұл туралы Ақорданың Twitter-дегі ресми парақшасында хабарланды. Бүгін Парламент Мәжілісінің пленарлық отырысында Нұрсұлтан Назарбаев Парламент Мәжілісінің қарауына Премьер-Министр лауазымына Асқар Маминнің кандидатурасын ұсынды. Ал Парламент Мәжілісінің депутаттары Асқар Маминнің кандидатурасын қолдады. Президент 21 ақпан күні Үкіметті отставкаға жіберу туралы мәлімдемесінен кейін Премьер-Министрідің міндетін уақытша атқаруды Асқар Маминге жүктеген болатын. Асқар Ұзақбайұлы Мамин 1965 жылы 23 қазанда Целиноград (қазіргі Астана) қаласында дүниеге келген. Целиноград инженерлік-құрылыс институтын, Г.В. Плеханов атындағы Ресей экономикалық академиясын тәмамдаған, мамандығы бойынша инженер-құрылысшы, экономист. Еңбек жолын «Целинтяжстрой»тресінде монтажшы болып бастаған. Қазақстан инновациялық кәсіпорындар одағы директорының орынбасары лауазымында қызмет атқарған. 1996 - 2008 жылдары Астана қаласы әкімінің бірінші орынбасары, Қазақстан Республикасының Көлік және коммуникациялар вице-министрі, Қазақстан Республикасының Индустрия және сауда Бірінші вице-министрі, Қазақстан Республикасының Көлік және коммуникациялар министрі, Астана қаласының әкімі лауазымдарында қызмет етті. 2008 жылғы сәуір айынан бастап «Қазақстан темір жолы» ұлттық компаниясы» акционерлік қоғамының президенті, 2008 жылғы 17 сәуірде «Қазақстан темір жолы» ұлттық компаниясы» акционерлік қоғамының Директорлар кеңесінің мүшесі болып сайланды. 2016 жылғы қыркүйекте Мемлекет басшысының жарлығымен Қазақстан Республикасы Премьер-Министрінің бірінші орынбасары болып тағайындалды. 1998 жылы – «Ерен еңбегі үшін» медалімен, 2006 жылы – «Құрмет» орденімен, 2011 жылы – екінші дәрежелі «Барыс» орденімен, 2013 жылы – Француз Республикасының Құрметті легионы орденімен, 2014 жылы – Испания корольдігінің «Азаматтық еңбегі үшін» бірінші дәрежелі  орденімен марапатталған. 2011 жылы – Астана қаласының Құрметті азаматы,  2012 жылы – Құрметті теміржолшы, 2013 жылы – Қазақстанның Құрметті құрылысшысы. Abai.kz
